CELEX: 32019R1974
Language: el
Date: 2019-05-17 00:00:00
Title: Κατ’ εξουσιοδότηση κανονισμός (ΕΕ) 2019/1974 της Επιτροπής της 17ης Μαΐου 2019 για τη συμπλήρωση του κανονισμού (ΕΕ) αριθ. 1295/2013 του Ευρωπαϊκού Κοινοβουλίου και του Συμβουλίου με τον καθορισμό πρόσθετων ποιοτικών και ποσοτικών δεικτών επιδόσεων

29.11.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 308/1
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2019/1974 ΤΗΣ ΕΠΙΤΡΟΠΗΣ
         της 17ης Μαΐου 2019
         για τη συμπλήρωση του κανονισμού (ΕΕ) αριθ. 1295/2013 του Ευρωπαϊκού Κοινοβουλίου και του Συμβουλίου με τον καθορισμό πρόσθετων ποιοτικών και ποσοτικών δεικτών επιδόσεων
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1295/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για τη θέσπιση του προγράμματος «Δημιουργική Ευρώπη» (2014 έως 2020) και για την κατάργηση των αποφάσεων αριθ. 1718/2006/ΕΚ, 1855/2006/ΕΚ και 1041/2009/ΕΚ (1), και ιδίως το άρθρο 20,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) αριθ. 1295/2013 με τον οποίο θεσπίστηκε το πρόγραμμα «Δημιουργική Ευρώπη» (εφεξής «το πρόγραμμα»), περιλαμβάνει ειδικές διατάξεις για την παρακολούθηση του προγράμματος, καθώς και κατάλογο δεικτών προς χρήση για τη μέτρηση των επιδόσεών του. Ωστόσο, ελλείψεις του ισχύοντος πλαισίου παρεμπόδισαν την ορθή παρακολούθηση του προγράμματος.
                  
               
                     (2)
                  
                  
                     Όσον αφορά τη διαμόρφωση του προγράμματος, ενώ οι γενικοί και ειδικοί στόχοι που απαριθμούνται στα άρθρα 3 και 4 του κανονισμού (ΕΕ) αριθ. 1295/2013 εφαρμόζονται ομοιόμορφα και στα δύο υποπρογράμματα, καθώς και στη διατομεακή συνιστώσα, οι επτά προτεραιότητες του υποπρογράμματος MEDIA που προβλέπονται στο άρθρο 9 και οι έξι προτεραιότητες του υποπρογράμματος Πολιτισμός που προβλέπονται στο άρθρο 12 επαναλαμβάνουν ειδικούς στόχους. Ορισμένες προτεραιότητες αφορούν τους στόχους του προγράμματος, ενώ άλλες αφορούν τους στόχους των υποπρογραμμάτων ή των δράσεων. Ως εκ τούτου, οι εκροές δεν μπορούν να συνδεθούν άμεσα με τα ενδιάμεσα και τα τελικά αποτελέσματα.
                  
               
                     (3)
                  
                  
                     Επιπλέον, οι δείκτες που προβλέπονται στο άρθρο 18 παράγραφος 1 του κανονισμού (ΕΕ) αριθ. 1295/2013 δεν επιτρέπουν τη συνολική παρακολούθηση της προόδου και των επιδόσεων του προγράμματος σε σχέση με τους επιδιωκόμενους στόχους. Επί του παρόντος, υπάρχουν δείκτες εκροών και αποτελεσμάτων, αλλά μόνο λίγοι δείκτες θα μπορούσαν να χαρακτηριστούν δείκτες αντικτύπου. Τέλος, υπάρχει μια δέσμη δεικτών για την αξιολόγηση των συνολικών επιδόσεων στην αγορά που δεν μπορούν να χρησιμοποιηθούν για τη μέτρηση των επιδόσεων του προγράμματος.
                  
               
                     (4)
                  
                  
                     Υπάρχει ανάγκη συνολικής αναθεώρησης του πλαισίου παρακολούθησης των επιδόσεων του προγράμματος, με την εισαγωγή πρόσθετων ποιοτικών και ποσοτικών δεικτών. Κατά τη διάρκεια της ενδιάμεσης εξωτερικής αξιολόγησης του προγράμματος, η Επιτροπή ανέπτυξε νέους δείκτες για το πρόγραμμα, υπό το φως της εμπειρίας από τη μέχρι τότε υλοποίηση του προγράμματος.
                  
               
                     (5)
                  
                  
                     Η προτεινόμενη δέσμη δεικτών θα πρέπει να αποτελεί το πλαίσιο για τη μέτρηση της προόδου του προγράμματος ως προς την επίτευξη των στόχων του. Οι νέοι δείκτες θα πρέπει να χρησιμοποιούνται τόσο για την τακτική παρακολούθηση του προγράμματος όσο και για την τελική αξιολόγηση σύμφωνα με το άρθρο 18 παράγραφος 5 του κανονισμού (ΕΕ) αριθ. 1295/2013.
                  
               
                     (6)
                  
                  
                     Οι επιδόσεις του προγράμματος θα πρέπει να μετρώνται σε επίπεδο προγράμματος, σε επίπεδο υποπρογράμματος και σε επίπεδο επιμέρους συστήματος για το οποίο έχουν σχεδιαστεί οι προτεινόμενοι νέοι δείκτες. Από τις εν λόγω μετρήσεις θα πρέπει να συνάγονται χρήσιμες πληροφορίες σχετικά με τον πολιτιστικό και δημιουργικό τομέα του προγράμματος, καθώς και τον πολιτιστικό και οπτικοακουστικό τομέα σε σχέση με τα υποπρογράμματα. Από την άλλη πλευρά, δείκτες που βασίζονται στο σύστημα θα πρέπει να παρέχουν πληροφορίες σχετικά με την υλοποίηση συγκεκριμένων συστημάτων των υποπρογραμμάτων,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            
               1.   Επιπλέον των δεικτών για τους γενικούς στόχους που προβλέπονται στο άρθρο 18 παράγραφος 1 στοιχείο α) του κανονισμού (ΕΕ) αριθ. 1295/2013, εφαρμόζονται επίσης οι ακόλουθοι δείκτες επιδόσεων:
               
                           α)
                        
                        
                           ο αριθμός των θέσεων εργασίας που δημιουργούνται από το πρόγραμμα στον πολιτιστικό και τον δημιουργικό τομέα·
                        
                     
                           β)
                        
                        
                           η χρηματοδοτική συνεισφορά του πολιτιστικού και του δημιουργικού τομέα που μοχλεύεται από το πρόγραμμα για τα χρηματοδοτούμενα σχέδια·
                        
                     
                           γ)
                        
                        
                           ο αριθμός των ατόμων που έχουν πρόσβαση σε ευρωπαϊκά πολιτιστικά και δημιουργικά έργα που παράγονται από το πρόγραμμα, συμπεριλαμβανομένων, όπου είναι δυνατόν, έργων από άλλες χώρες εκτός από τις δικές τους·
                        
                     
                           δ)
                        
                        
                           ο αριθμός και το μερίδιο των εταιρειών οπτικοακουστικών μέσων που αναφέρουν ότι βελτιώθηκε η θέση τους στην αγορά λόγω της στήριξης του υποπρογράμματος MEDIA.
                        
                     
            
               2.   Επιπλέον των δεικτών για τους ειδικούς στόχους που προβλέπονται στο άρθρο 18 παράγραφος 1 στοιχείο β) του κανονισμού (ΕΕ) αριθ. 1295/2013, εφαρμόζονται επίσης οι ακόλουθοι δείκτες επιδόσεων:
               
                           α)
                        
                        
                           ο αριθμός και η κλίμακα των διακρατικών συμπράξεων που δημιουργούνται με τη στήριξη του προγράμματος, συμπεριλαμβανομένης της χώρας καταγωγής των δικαιούχων οργανισμών·
                        
                     
                           β)
                        
                        
                           ο αριθμός των πολιτιστικών και δημιουργικών δραστηριοτήτων που διοργανώνονται σε διακρατικό επίπεδο με τη στήριξη του υποπρογράμματος Πολιτισμός·
                        
                     
                           γ)
                        
                        
                           ο αριθμός των συμμετεχόντων σε μαθησιακές εμπειρίες και δραστηριότητες, που στηρίζονται από το πρόγραμμα, οι οποίοι έχουν βελτιώσει τις ικανότητές τους και έχουν αυξήσει την απασχολησιμότητά τους (συμπεριλαμβανομένου του ποσοστού των γυναικών)·
                        
                     
                           δ)
                        
                        
                           ποιοτικά στοιχεία επιτυχημένων παραδειγμάτων στον τομέα της καλλιτεχνικής, επιχειρηματικής και τεχνολογικής καινοτομίας χάρη στη στήριξη του προγράμματος·
                        
                     
                           ε)
                        
                        
                           κατάλογος των διακρίσεων, των υποψηφιοτήτων και των βραβείων που απονέμονται στα οπτικοακουστικά έργα που στηρίζονται από το υποπρόγραμμα MEDIA, στο πλαίσιο των κύριων σημαντικών διεθνών φεστιβάλ και εθνικών ακαδημιών (συμπεριλαμβανομένων της Berlinale, των Καννών, των Όσκαρ και των ευρωπαϊκών βραβείων κινηματογράφου).
                        
                     
            
               3.   Επιπλέον των δεικτών για τους ειδικούς στόχους που προβλέπονται στο άρθρο 18 παράγραφος 1 στοιχείο γ) του κανονισμού (ΕΕ) αριθ. 1295/2013, εφαρμόζονται επίσης οι ακόλουθοι δείκτες επιδόσεων:
               
                           α)
                        
                        
                           ο αριθμός εισιτηρίων στα κράτη μέλη για ταινίες από άλλα κράτη μέλη που διανέμονται στην Ένωση με τη στήριξη του προγράμματος·
                        
                     
                           β)
                        
                        
                           το ποσοστό των εισιτηρίων στα κράτη μέλη για ταινίες από άλλα κράτη μέλη·
                        
                     
                           γ)
                        
                        
                           το ποσοστό των οπτικοακουστικών έργων της Ένωσης στους κινηματογράφους και στις ψηφιακές πλατφόρμες που στηρίζονται από το πρόγραμμα·
                        
                     
                           δ)
                        
                        
                           ο μέσος αριθμός των αλλοδαπών επικρατειών στις οποίες έχουν διανεμηθεί υποστηριζόμενοι τίτλοι ή ταινίες και τηλεοπτικά έργα·
                        
                     
                           ε)
                        
                        
                           ο αριθμός των συμπαραγωγών που αναπτύσσονται και δημιουργούνται με τη στήριξη του προγράμματος, συμπεριλαμβανομένου του μεριδίου των συμπαραγωγών με διάφορους εταίρους·
                        
                     
                           στ)
                        
                        
                           η αναλογία των οπτικοακουστικών έργων που στηρίζονται από το υποπρόγραμμα MEDIA, τα οποία έχουν σκηνοθετηθεί ή γραφτεί από γυναίκες.
                        
                     
            
               4.   Επιπλέον των δεικτών για τους ειδικούς στόχους που προβλέπονται στο άρθρο 18 παράγραφος 1 στοιχείο δ) του κανονισμού (ΕΕ) αριθ. 1295/2013, εφαρμόζονται επίσης οι ακόλουθοι δείκτες επιδόσεων:
               
                           α)
                        
                        
                           ο αριθμός των καλλιτεχνών και των επαγγελματιών του πολιτιστικού και του δημιουργικού τομέα καθώς και των μελών του ευρέως κοινού που καλύπτονται άμεσα και έμμεσα από σχέδια που στηρίζονται από το υποπρόγραμμα Πολιτισμός·
                        
                     
                           β)
                        
                        
                           ο αριθμός των συμμετεχόντων στα υποστηριζόμενα σχέδια που αναφέρουν νέες ή βελτιωμένες ευκαιρίες στην αγορά ή επαγγελματικές ευκαιρίες·
                        
                     
                           γ)
                        
                        
                           ο αριθμός των σχεδίων που στηρίζονται από το πρόγραμμα και απευθύνονται σε μειονεκτούσες ομάδες, μεταξύ άλλων σε άτομα με μεταναστευτικές καταβολές, άτομα με αναπηρίες και ανέργους, ιδίως σε άνεργους/-ες νέους/-ες·
                        
                     
                           δ)
                        
                        
                           το μέγεθος (πολύ μικρό, μικρό, μεσαίο και μεγάλο) των οργανισμών που συμμετέχουν στα σχέδια (ετήσιος αριθμός απασχολουμένων και ετήσιος κύκλος εργασιών ή ετήσιος ισολογισμός)·
                        
                     
                           ε)
                        
                        
                           ο αριθμός και το σχετικό μερίδιο των έργων συνεργασίας μικρής και μεγάλης κλίμακας που στηρίζονται από το υποπρόγραμμα Πολιτισμός·
                        
                     
                           στ)
                        
                        
                           ο αριθμός των καλλιτεχνών και των επαγγελματιών του πολιτιστικού και του δημιουργικού τομέα που μετακινούνται γεωγραφικά πέραν των εθνικών συνόρων λόγω της στήριξης του υποπρογράμματος Πολιτισμός, ανά χώρα προέλευσης και φύλο·
                        
                     
                           ζ)
                        
                        
                           ο αριθμός των λογοτεχνικών μεταφράσεων που εκπονούνται ετησίως με τη στήριξη του προγράμματος·
                        
                     
                           η)
                        
                        
                           ο αριθμός και το ποσοστό των μεταφράσεων από λιγότερο χρησιμοποιούμενες γλώσσες που στηρίζονται από το πρόγραμμα·
                        
                     
                           θ)
                        
                        
                           ο αριθμός των βιβλίων που εκδίδονται με τη στήριξη του προγράμματος.
                        
                     
         
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 17 Μαΐου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 347 της 20.12.2013, σ. 221.